
E L Ő T E R J E S Z T É S

Sülysáp Város Önkormányzata Képviselő-testületének
2016. augusztus 18-án tartandó munkaterv szerinti ülésére

12. napirendhez

Tárgy: Tájékoztatás Sülysáp Város Önkormányzata gazdálkodásának 2016. I. félévi helyzetéről, valamint a költségvetés módosítása
Tisztelt Képviselő-testület!

Az államháztartásról szóló 2011. évi CXCV. törvényből kikerült a féléves beszámoló kötelezettsége, ugyanakkor elengedhetetlennek tartjuk, hogy év közben is tájékoztassuk a Képviselő-testületet az önkormányzat gazdálkodásának helyzetéről.
Kérem a fentiek alapján előterjesztett tájékoztatásom, illetve a féléves módosítások átvezetését szolgáló rendelet megtárgyalását és szíves elfogadását.
.../2016. (VIII. 18.) ÖKT határozati javaslat
Sülysáp Város Önkormányzatának Képviselő-testülete az Önkormányzat gazdálkodásának 2016. I. félévi helyzetéről szóló tájékoztatást elfogadja.
Határidő: azonnal
Felelős: polgármester

Sülysáp, 2016. augusztus 11.

Horinka László s.k. 


polgármester

TÁJÉKOZTATÁS
Sülysáp Város Önkormányzata gazdálkodásának 
2016. I. félévi helyzetéről
I.

Az önkormányzati feladatellátás szerkezete

A Sülysáp Város Önkormányzata által ellátandó közszolgáltatási feladatok körét 2016. évben is elsősorban a Magyarország helyi önkormányzatairól szóló 2011. évi CLXXXIX. törvényben előírtak, ezen túlmenően pedig szakmai-ágazati törvények, rendeletek határozták meg. 

Önként vállalt feladataink körébe tartozik a civil szervezetek támogatása, valamint a bölcsőde és a helyi közösségi közlekedés működtetése.

Az Önkormányzat kötelező és önként vállalt feladatait saját költségvetési szerveivel, közszolgáltatások révén látta el, ily módon teljes körűen gondoskodott azon feladatok ellátásáról, melyeket a törvények, rendeletek számára előírtak. 

A költségvetési intézmények feladatai az alapító okiratokban, míg az egyéb módon ellátott feladatok szerződésekben kerültek rögzítésre.

A feladatok ellátásánál az Önkormányzat a minőség szinten tartására törekedett, illetve a költségvetés végrehajtása során kiemelt cél volt a takarékos gazdálkodás, és a kintlévőségek minél nagyobb arányú behajtása, beszedése. 

Köznevelési feladatok

A 2016. évi költségvetés tervezésénél kiemelt szempont volt az intézmények megfelelő színvonalú működtetése. Az általános iskolai oktatás korábbi években történt átszervezése folytán e területen csak az üzemeltetési feladatok maradtak helyben (várhatóan 2017. január 1-jétől ezek is elkerülnek). 

Az óvodai nevelést a Sülysápi Csicsergő Óvoda biztosítja 4 feladatellátási helyen. Elmondható, hogy az állami támogatás szinte teljes egészében lefedi a működtetést, azonban e tekintetben folyamatos presszió alatt vagyunk a Magyar Államkincstár részéről a rendszeres ellenőrzések, valamint a jogszabályok értelmezése körüli polémiák okán. 

Közművelődési feladatok

Az önkormányzat közművelődési tevékenységét a Wass Albert Művelődési Központ és Könyvtár látja el. Az intézmény látja el a város központi rendezvényeinek szervezését, és egyéb megemlékezések lebonyolítását. Itt jelentős ráfinanszírozás szükséges, különös tekintettel arra, hogy néhány éve az e célra biztosított támogatás 10 %-át könyvtári dokumentumok beszerzésére kell fordítani. E területen is igyekszünk minden pályázati lehetőséget megragadni, de elég szűkösek a források.
Egészségügyi ellátás
Az egészségügyi ellátást az önkormányzatnál 3 háziorvosi szolgálat, 2 házi gyermekorvosi szolgálat, illetve 2 fogorvosi szolgálat biztosítja. Egy háziorvosi szolgálat kivételével ezek el vállalkozási formában működnek, azaz a teljes OEP-támogatást a szolgáltatók kapják meg. Január 1-jétől az I. sz. háziorvosi körzetben az Országos Tisztifőorvosi Hivatal a szolgáltató, a háziorvos a Hivatal alkalmazottjaként látja el feladatát, viszont önkormányzatunk biztosítja a dologi feltételeket. Ez hasonló az iskolák működtetéséhez, azonban itt finanszírozást is kapunk hozzá az OTH-n keresztül az OEP-től. 

A város az orvosi ügyeleti ellátásról társulásban gondoskodik, ami eddig az OEP finanszírozáson túl több pénzbe nem került, de várhatóan ez nem marad így.
A védőnői szolgálat tevékenységéhez az OEP biztosít támogatást, 3 fő területi védőnő látja el a feladatot.

Szociális feladatok
A feladatellátás nagyobb része ​– család- és gyermekjóléti szolgáltatás, házi segítségnyújtás, nappali ellátás, szociális étkeztetés – 2016. évtől visszakerült saját feladatellátásba, a Dr. Gáspár István Humánszolgáltató Központ keretei között. Emellett a bölcsődés korú gyermekek ellátása  is a szociális feladatok közé tartozik, mely feladatot a Gólyahír Bölcsőde mint önállóan működő intézmény látja el. Az egyéb szociális ügyek az önkormányzat, illetve a Polgármesteri Hivatal hatáskörébe tartoznak.

Egyéb kötelezően ellátandó feladatok
Az ivóvízellátás és a települési szennyvíz kezelése a TRV Zrt. útján, a települési hulladékkezelés az ÖKOVÍZ Kft. útján, szerződéses formában kerül biztosításra.

A települési közterületek karbantartása és az intézmények üzemeltetése, valamint részben még a települési szennyvíz kezelése a TÁVÜSZ Kft. – mint 100 %-ban önkormányzati tulajdonú társaság – feladata.

Önként vállalt feladatok

A település civil szervezeteinek támogatása önként vállalt feladat, az erre elkülönített összeg pályázati rendszerben került elosztásra, és a lakosság viszonylag széles rétegét érinti. Ezen a kereten belül történik a helyi sport támogatása is. 

A város a helyi közösségi közlekedést a Gyorspeed Kft. útján látja el, ötéves feladatellátási szerződés keretében, havi 800 e Ft önkormányzati támogatás ellenében.

II.

Költségvetési előirányzatok teljesülése

Sülysáp Város Önkormányzatának Képviselő-testülete Magyarország 2016. évi központi költségvetéséről szóló 2015. évi C. törvényben foglaltak figyelembe vételével 2/2015. (II. 19.) önkormányzati rendeltével fogadta el a 2016. évi költségvetését.

Az Önkormányzat önállóan gazdálkodó költségvetési szerv, melyhez a következő részben önálló intézmények tartoznak:

1. Dr. Gáspár István Humánszolgáltató Központ
2. Gólyahír Bölcsőde

3. Központi Konyha

4. Sülysápi Csicsergő Óvoda

5. Sülysápi Polgármesteri Hivatal
6. Wass Albert Művelődési Központ és Könyvtár
Bevételek alakulása
Az önkormányzat 2016. évi eredeti bevételi előirányzata 1.084.130 eFt, a módosított előirányzat 1.109.146 eFt, a tényleges teljesítés 542.715 eFt, ami időarányos teljesülést jelent. Az előirányzat főösszegének növekedése a maradvány időközbeni pontosításából, valamint korábbi évekre visszavezethető pályázati támogatás kifizetéséből ered. 

A működési célú állami támogatások alacsony teljesülésének oka, hogy sajnálatos módon április óta nem kapjuk meg az állami támogatást a beszámoló csúszása miatt. Várhatóan augusztus végén fogjuk megkapni az eddig elmaradt teljes összeget.

A közhatalmi bevételek (adók) – az egyéb közhatalmi bevételek kivételével – mind 50 % felett teljesültek az eredeti előirányzathoz képest, azonban előirányzat növelés – az óvatos tervezés jegyében – nem javasolt. Az egyéb soron van tervezve az éves mezőőri járulék, aminek beszedése év végéig várható.

A működési bevételek legnagyobb tétele a piacbevétel, mely júniusig 9.230 eFt-ot tett ki. Elmondható, hogy míg év elején az előrefizetésből számíthattunk több bevételre, később az alkalmi fizetések növekedtek. A műfüves pályából és a sportcsarnok bérletéből 1.215 eFt bevétel származott az I. félévben.
A felhalmozási bevételek elmaradásának oka, hogy a betervezett ingatlanértékesítés bevétele várhatóan szeptember hónapban realizálódik.
Az önkormányzat és intézményeinek bevételeit a csatolt táblázatok tartalmazzák, illetve alább láthatók az összesített adatok. 
Általánosságban elmondható, hogy az intézmények féléves bevételei 50 % körül mozognak. Ahol alacsonyabb a teljesítés ott nem volt szükség még annyi állami támogatás átadására, vagy azért mert valamely nagyobb kiadás a II. félévben jelentkezik (pl. WAMKK), vagy azért mert minimálisan túl van tervezve az intézmény költségvetése, azonban egy egyik intézménynél sem olyan mértékű, hogy félévkor előirányzat-csökkentés lenne javasolt.
	Sülysáp összesített bevételei
	Eredeti előirányzat (Ft)
	Tényleges felhasználás (Ft)
	Módosított előirányzat (Ft)
	Teljesülés (módosított előirányzathoz)

	Működési célú támogatások államháztartáson belülről
	     566 712 565    
	     186 390 788    
	     566 712 565    
	33%

	Felhalmozási célú támogatások államháztartáson belülről
	                    -      
	       44 022 490    
	       44 022 490    
	100%

	Közhatalmi bevételek
	     177 974 000    
	     100 500 090    
	     177 974 000    
	56%

	Működési bevételek
	     115 935 000    
	       35 511 111    
	     133 296 624    
	27%

	Felhalmozási bevételek
	       39 756 609    
	                    -      
	       39 756 609    
	0%

	Működési célú átvett pénzeszközök
	       23 006 454    
	                    -      
	                    -      
	

	Felhalmozási célú átvett pénzeszközök
	                    -      
	                    -      
	                    -      
	

	Finanszírozási bevételek
	     646 653 163    
	     433 917 368    
	     641 307 449    
	68%

	BEVÉTELEK ÖSSZESEN
	  1 570 037 791    
	     800 341 847    
	  1 603 069 737    
	50%


Kiadások alakulása
Az önkormányzat 2016. évi eredeti kiadási előirányzata 1.084.130 eFt, a módosított előirányzat 1.109.146 eFt, a tényleges teljesítés 466.105 eFt, ami az eredeti előirányzatnak 42 %-a, a módosítotthoz képest pedig még alacsonyabb. Az időarányosnál alacsonyabb teljesülésnek az az oka, hogy a beruházási (TÁVÜSZ-csarnok) és felújítási (útfelújítások) kiadások nagyobb része a második félében realizálódik. 

A működésre átadott pénzeszközöknél a civil szervezetek számára és a helyi közlekedésre kerültek kifizetésre támogatások, valamint a Tápiómenti Területfejlesztési Társulás részére két összeg. Ugyanitt szerepel a TÁVÜSZ Kft. támogatása: a 85 millió Ft összegűre tervezett éves pénzátadás szintén 50 % körül tart. 

A kiadások alakulását a csatolt táblázatok tartalmazzák. Az önállóan működő intézmények felhasználása nagyjából időarányos, kiugró túllépés nem volt. A gyermekintézményeknél általában a második félévre esik a leállás, ezért az első félév terhére kismértékű aránytalanság mutatkozik a kiadásokban.

A Dr. Gáspár István Humánszolgáltató Központ vonatkozásában a személyi juttatásokat szükséges megemelni kb. 4 millió Ft-tal, mert feltehetőleg hibás volt a tervezés. A Polgármesteri Hivatalnál pedig szintén szükséges a személyi juttatások emelése, szintén kb. 4 millió Ft-tal, mivel folyamatban van az ebösszeírás, a központi címregiszter kialakítása, melyek kötelező plusz feladatok ebben az évben, azonban ezek finanszírozása nem került betervezésre. A Polgármesteri Hivatal költségvetése azonban év végéig várhatóan ennek ellenére is visszaáll nagyjából az eredeti szintre, mivel a választott tisztségviselők bére folyamatosan átkerül az önkormányzathoz.

	Sülysáp összesített kiadásai
	Eredeti előirányzat (Ft)
	Tényleges felhasználás (Ft)
	Módosított előirányzat (Ft)
	Teljesülés (módosított előirányzathoz)

	Személyi juttatások
	     331 342 149    
	     175 500 398    
	     341 677 010    
	51%

	Munkaadót terhelő járulékok és szociális hozzájárulás
	       93 456 850    
	       44 972 992    
	       93 821 432    
	48%

	Dologi kiadások
	     232 379 188    
	       83 925 238    
	     248 999 003    
	34%

	Ellátottak pénzbeli juttatásai
	       35 856 412    
	       13 521 720    
	       36 356 412    
	37%

	Egyéb működési célú kiadások
	     179 647 029    
	       73 600 000    
	     159 318 785    
	46%

	Beruházások
	     161 383 000    
	       45 152 837    
	     150 641 108    
	30%

	Felújítások
	       90 000 000    
	       12 500 000    
	       90 000 000    
	14%

	Egyéb felhalmozási célú kiadások
	                    -      
	       20 403 190    
	       40 800 000    
	50%

	Finanszírozási kiadások
	     445 973 163    
	     234 065 906    
	     441 455 987    
	53%

	KIADÁSOK ÖSSZESEN
	  1 570 037 791    
	     703 642 281    
	  1 603 069 737    
	44%


Összegzés
Sülysáp Város Önkormányzata a költségvetés tervezésekor a jogszabályi követelményeknek megfelelően nem számolt forráshiánnyal, bár beterveztük a rendkívüli állami támogatás igénylését.

Az első félévben valamennyi intézmény és a TÁVÜSZ Kft. is megtartotta működőképességét, bár az állami támogatás visszatartása miatt a 40.000 eFt-os folyószámla hitelkeret igénybevételére is szükség volt. A fizetési kötelezettségeinknek folyamatosan eleget tudtunk tenni, törekedtünk a bevételek és kintlévőségek beszedésére és behajtására.

Sülysáp, 2016. augusztus 11.

Készítette:


dr. Tóth Krisztina
Smidtné Nagy Terézia 


jegyző
adó- és pénzügyi irodavezető

Melléklet: Féléves beszámoló táblák (excel)
Sülysáp Város Önkormányzata Képviselő-testületének

…/2016. (...) önkormányzati rendelete

az önkormányzat 2016. évi költségvetéséről szóló 2/2016. (II. 19.) önkormányzati rendelet módosításáról

Sülysáp Város Önkormányzatának Képviselő-testülete az Alaptörvény 32. cikk (1) bekezdésének a) és f) pontjával, valamint az államháztartásról szóló 2011. évi CXCV. törvény (a továbbiakban: Áht.) 23. § (1) bekezdésével kapott felhatalmazással és feladatkörében eljárva a következőket rendeli el:

1. §

A Sülysáp Város Önkormányzata Képviselő-testületének az önkormányzat 2016. évi költségvetéséről szóló 2/2016. (II. 19.) önkormányzati rendelet mellékletei helyébe az 1-10. mellékletek lépnek.

2. §

Ez a rendelet a kihirdetését követő napon lép hatályba, majd az az követő napon hatályát veszti. 

Sülysáp, 2016. augusztus 18.


Horinka László 
dr. Tóth Krisztina


polgármester
jegyző

